मखनो गोनांदि बि टि सि ओनसोलाव आखाइ-इसान (Handloom & Textile) बिफाननि मावनो लानाय खामानिया एरैबायदि बि टि सि ओनसोलाव सि दानानै जीउ खांग्रा आइजोफोरखौ जौगाखां होनायनि राहा खालामनाय। बिसोरखौ गावबा गावनि आथिङाव गसंथांनो खाबु होनाय। सि दाग्रा आइजोफोरनो सि दानायाव गोनांथि जानाय नांगौ रोखोमनि आगजुफोरखौ रान्नानै होनायजों लोगोसे खुन्दुं रान्नानै होनाय। बि टि सि ओनसोलनि सि दाग्रा आइजोफोरनो रांखान्थियारी अनसुंथाय होनाय बायदि बायदि। बिनि अनगायैबो बि टि सि ओनसोलाव आखाइ-इसान बिफाना गं 10 निबो गोबांसिन हेन्डलुम ट्रेनिं सेन्टार गायसन्नानै सि दाग्रा आइजोफोरखौ फोरोंथाय होनाय हाबाफारि मावफुंङो। हान्जा मोनसेआव सा 12 एबा सा 15 सोद्रोमाफोरखौ सि दानाय खुन्दुंआव गाब फुन्नाय बायदि बायदि आयदानि सायाव फोरोंथाय होनाय जायो। बिब्दिनो बि टि सि नि गं 12 आखाइ इशान ट्रेनिं सेन्टारनिफ्राय बोसोरफ्रोमबो 100 निबो गोबांसिन सि दाग्रा आइजोफोरा सोलोंथाइ लानो हायो। मख’नो गोनांदि बि टि सि ओनसोलाव दासिम गं 7 हेन्डलुम प्रडाकसन सेन्टार आरो गं 2 मिनि हेन्डलुम प्रडाकसन सेन्टार दङ। बेफोर सेन्टार फोराव सि दामग्राफोरा सि दाग्रा नायसंगिरिया जेरै बायदि बिथोन होयो बे बायदियैसो सिखौ दानाय जायो। जौगा थाखोनि सि दिहुननो थाखाय बे बायदि मावफारि लानाय जायो। बि टि सिनि कक्राझार, बाक्सा आरो उदालगुरिआव गं 3 खुन्दुं बाख्रिबो गायसननाय जादों। बिनि गेजेरजों बि टि सि ओनसोलनि सि दाग्रा आइजोफोरनो खम बेसेनाव खुन्दुं होनाय जायो। बि टि सिनि गंब्रै जिल्लानि सिङाव गासै गं 366 अन्जिमा प्राइमारी उइभिं क-अपारेटिभ ससाइटि, आरो गं से Regional Apex Co-Operative society गायसन्नायनि गेजेरजों जायगानि थासारि मार्केटखौ नोजोर होनानै सि फोरखौ दिहुननाय जायो। आखाय-इसान बिफाना माब्लाबा माब्लाबा फोसावदिंनाय आरो दिन्थिफुंनायनि गेजेरजों आखाइ इसाननि सायाव गुवारै मिथिसार आरो सांग्रांथि होयो।      बाक्सा जिलानि सदर मसुलपुरआव इन्टिग्रेटेत टेक्सटाइल पार्क ( Apparel Park) गायसन्नायनि गेजेरजों बेयाव आखाइ-इसान Handloom & Textile नि गासै खामानिखौ मावफुंनाय जायो। बे बाइदिनो बि टि सि ओनसोलाव आखाइ इसान बिफाना ओनसोलनि सुबुंफोरनि गेजेराव जोबोद गोग्गाथाव खामानि मावफुंदों। आरो बे बिफाननि खामानिफोरा जोबोद जोबोद बाख्नायथाव मुहिथाव आरो अनसाय जाथाव। आजै आजौ समनिफ्रायनो सोलिबोनाय बर’ हारिनि हारिमुखौ फोथांना लाखिनायाव आखाइ इसान बिफाना मैखोमै खामानि मावबोदों।